1. Uvod

Evropska kozmetična industrija je dinamičen in konkurenčen sektor. Vsako leto je približno 25 % kozmetičnih izdelkov na evropskem trgu novih. Evropa je vodilna na področju kozmetičnih izdelkov na svetu, saj skupna vrednost maloprodajnega trga znaša 77 milijard EUR. Izvozi tretjino vseh kozmetičnih izdelkov, ki se prodajajo po vsem svetu.

Kozmetičnih izdelki zajemajo zelo širok nabor izdelkov iz različnih kategorij, in sicer vse od šamponov, dišav in barv za lase do sredstev za zaščito kože pred UV-žarki, zobnih past in dezodorantov. Ker je na trgu EU na voljo veliko kozmetičnih izdelkov (več kot milijon različnih izdelkov), je zelo pomembno, da se potrošnikom zagotovijo specifične, razumljive in zanesljive informacije, podprte s splošno sprejetimi metodami, da lahko sprejmejo ozaveščene odločitve ter primerjajo izdelke in tako izberejo tiste, ki najbolj ustrezajo njihovim potrebam.

Navedbe o kozmetičnih izdelkih in oglaševanje so bistvena orodja za obveščanje potrošnikov o značilnostih in lastnostih izdelkov, poleg tega pa jim pomagajo izbrati izdelek, ki najbolj ustreza njihovim potrebam in izpolnjuje pričakovanja. Danes skoraj vsak kozmetični izdelek, dan na trg EU, vsebuje sporočilo, ki spada na področje uporabe navedbe o kozmetičnih izdelkih.

Navedbe o kozmetičnih izdelkih so tudi orodja za trženje, ki jih podjetja, ki proizvajajo kozmetične izdelke, uporabljajo za ločevanje svojih izdelkov od izdelkov konkurentov, zato lahko prispevajo k delovanju notranjega trga ter spodbujanju inovacij in konkurence med podjetji.

Da lahko navedbe o kozmetičnih izdelkih ustrezno izpolnijo svoj namen, je pomembno, da je vzpostavljen učinkovit okvir, ki zagotavlja, da so navedbe poštene in ne zavajajo potrošnikov, pri čemer je treba upoštevati okoliščine in orodja za trženje (ne glede na to, ali gre za tiskano gradivo, televizijski oglas ali uporabo kakršnega koli novega medija, kot je internet ali pametni telefon), ki prikazujejo take navedbe.

Za doseganje navedenega se mora pristojnim organom za nadzor trga omogočiti preprosto preverjanje vseh navedb na podlagi usklajenih skupnih meril na ravni EU. Komisija je z Uredbo Komisije (EU) št. 655/2013 (v nadaljnjem besedilu: uredba o navedbah) sprejela skupna merila za utemeljitev navedb, uporabljenih v zvezi s kozmetičnimi izdelki. Poleg tega mora Komisija v skladu z Uredbo (ES) št. 1223/2009 (v nadaljnjem besedilu: uredba o kozmetičnih izdelkih) Evropskemu parlamentu in Svetu do 11. julija 2016 predložiti poročilo o uporabi navedb na podlagi sprejetih skupnih meril.

Glavni cilj tega poročila je oceniti pravno skladnost navedb o kozmetičnih izdelkih s sprejetimi skupnimi merili ter določiti korektivne ukrepe, ki jih bodo Komisija in države članice sprejele v primeru neskladnosti.

2.Zakonodaja EU, ki se uporablja za navedbe o kozmetičnih izdelkih

2.1.Člen 20 uredbe o kozmetičnih izdelkih

Navedbe o kozmetičnih izdelkih so prostovoljna sporočila za trženje izdelkov, ki jih gospodarski subjekti uporabljajo pri označevanju, trženju ali oglaševanju svojih izdelkov. V skladu s členom 20 uredbe o kozmetičnih izdelkih so navedbe o kozmetičnih izdelkih besedila, imena, blagovne znamke, slike ter simbolične ali druge oznake, ki pri označevanju, dostopnosti na trgu in oglaševanju neposredno ali posredno opisujejo značilnosti ali funkcije kozmetičnega izdelka. Ne vključujejo obveznih informacij o kozmetičnih izdelkih, kot so na primer določene v členu 19 (o označevanju izdelkov) uredbe o kozmetičnih izdelkih.

Člen 20 določa, da se navedbe ne smejo uporabljati za pripisovanje značilnosti in funkcij, ki jih kozmetični izdelki (kot so opredeljeni v členu 2(1)(a) uredbe o kozmetičnih izdelkih) v resnici nimajo.

Vendar člen 20 ne zajema vseh navedb za trženje kozmetičnih izdelkov. Navedbe, ki na primer niso povezane z značilnostmi in funkcijami izdelka ter ki ne spadajo na področje uporabe uredbe o kozmetičnih izdelkih (npr. navedbe o embalaži ali cenah), ureja druga zakonodaja EU, kot sta Direktiva 2005/29/ES o nepoštenih poslovnih praksah podjetij v razmerju do potrošnikov (v nadaljnjem besedilu: direktiva o nepoštenih poslovnih praksah) in Direktiva 2006/114/ES o zavajajočem in primerjalnem oglaševanju.

Zato za namene tega poročila izraz „navedbe o kozmetičnih izdelkih“ pomeni le navedbe, ki spadajo na področje uporabe člena 20 uredbe o kozmetičnih izdelkih.

Sprejetje skupnih meril za navedbe o kozmetičnih izdelkih je bil najpomembnejši korak pri izvajanju člena 20 uredbe o kozmetičnih izdelkih. Dne 11. julija 2013 so bila objavljena v uredbi o navedbah, veljati pa so začela takoj.

2.2.Skupna merila za utemeljitev navedb o kozmetičnih izdelkih

Glavni cilj skupnih meril je zagotoviti visoko raven varstva potrošnikov, zlasti pred zavajajočimi navedbami o kozmetičnih izdelkih. Skupna merila določajo okvir za podjetja na ravni EU ter zagotavljajo bistveno zanesljivejšo pravno podlago pristojnim organom držav članic za sklepe o notranjem nadzoru trga, zato bi morala biti podlaga za vsako poznejšo analizo. Pristojni organi lahko z njihovo uporabo bistveno lažje preverijo navedbe o kozmetičnih izdelkih.

Skupna merila se uporabljajo za navedbe v obliki besedil, imen, blagovnih znamk, slik ter simboličnih ali drugih oznak, ki pri označevanju, dostopnosti na trgu in oglaševanju neposredno ali posredno opisujejo značilnosti ali funkcije izdelka. Uporabljajo se za vse navedbe, ne glede na uporabljeni medij ali orodje za trženje, navedene funkcije izdelka in ciljno javnost.

Skupna merila obsegajo šest meril, tj. skladnost z zakonodajo, verodostojnost, dokazno gradivo, odkritost, pravičnost in ozaveščeno odločanje.